Title: Mallikirjoitelma-tehtävä (helppo)
Course: Esittelykurssi - S201 Tekstien tulkinta ja kirjoittaminen > Section: Osio 6: Aineistokirjoitelma

Lue aineistokirjoitelma Mihin aikamme katoaa? ja vastaa kysymyksiin.

Mihin aikamme katoaa?

Nykyään lähes kaikilla on jatkuvasti kiire: pitäisi ehtiä harrastaa, pitää yllä sosiaalisia suhteita, opiskella ja työskennellä. Kalenteri täyttyy uhkaavasti, ja stressitaso nousee. Miten aika riittää kaikkeen? Sami Vainio kirjoittaa artikkelissaan ”Kadonnut aika” (Sunnuntaisuomalainen 23.9.2012), että joidenkin ihmisten on hankala hallita ajankäyttöään. Siksi heistä tuntuu siltä, kuin heiltä puuttuisi aikaa tehdä itselle tärkeitä asioita.

Vainio sanoo, että ihmiset arvostavat aikaa ja kadottavat helposti tunteen ajanhallinnasta, jos heillä on paljon erilaisia vastuita. Kun vanhemmilla on paljon kotitöitä ja heidän täytyy pitää huolta lapsista, heillä ei ole usein enää aikaa harrastuksiin. Minun mielestäni se riippuu siitä, miten vanhemmat käyttävät ja suunnittelevat ajankäyttönsä. Minulla on ystäviä, joilla on useitakin lapsia, mutta he pystyvät nauttimaan itselleen tärkeistä harrastuksista. Eräs ystäväni menee säännöllisesti kuntosalille ja vie lapset siellä ”lapsiparkkiin”. Lastenhoitopaikka mahdollistaa hänen harrastuksensa. Lisäksi, hän rakastaa matkustamista, ja matkustaa usein perheensä kanssa.

Minulla ei ole lapsia vielä ja olen kokopäiväinen opiskelija, ja minulla on usein kiire. Vainio haastattelee artikkelissaan kasvatustieteen tohtori Jussi T. Koskea ja hän mainitsee, että ihmisillä on nykyään ”arkiähky”. Se tarkoittaa, että heidän arkensa on liian täynnä kaikkea. Minusta tuntuu, että minulla on ”arkiähky”. Ehkä se on minun oma vikani, koska olen täyttänyt kalenterini liian kiireiseksi. Haluan opiskella, nähdä ystäviä ja harrastaa paljon, mutta aika ei riitä kaikkeen ja stressaannun.

Ihmisten ajankäyttö on muuttunut vuosikymmenien aikana. Vainio mainitsee myös, että ”meillä on entistä kiireisempää, vaikka teemme entistä vähemmän töitä”. Hän antaa esimerkin: ihmisillä on usein paljon asioita tehtävänä, vaikka ne eivät ole kaikki erityisen tärkeitä asioita. Olen samaa mieltä hänen kanssaan siitä, että nykyään ihmiset käyttävät paljon aikaa sosiaalisessa mediassa ja netissä, kuten Facebookissa, ja katsovat televisiota, vaikka heillä olisi tärkeämpiä vastuita liittyen kouluun, työhön ja perheeseen. Nämä asiat syövät heidän aikaansa.

Aikaisemmin ei ollut älypuhelimia mutta tällä hetkellä on paljon laitteita, jotka häiritsevät keskittymistä. En pidä ihmisistä, jotka sanovat ensimmäiseksi, että heillä ei ole aikaa tehdä jotain.  Minun mielestäni aina voi valita, mikä on tärkeintä elämässä.  Esimerkiksi, jos joku sanoo, että hän ei ehdi opiskella, koska hänellä on kiire, mutta kuitenkin hänellä on aikaa julkaista valokuvia Instagramissa, hän on itse syyllinen kiireeseensä. Sen vuoksi on tärkeää pohtia, mihin ihminen käyttää ja kuluttaa omaa aikaansa. Jos olemme huolellisia omassa ajankäytössämme, meillä on rauhallisempi elämä ja olemme tyytyväisempiä.

Vainion mukaan meidän täytyisi osata valita välttämättömimmät asiat ja priorisoida niitä. Arki-ilta on lyhyt aika ja kannattaa valita yksi tai kaksi asiaa, jotka ehtii tehdä kunnolla. Kosken mukaan arjen hyvät rutiinit ovat tärkeitä, ja muu aika kannattaa rauhoittaa perheelle ja omasta mielestä tärkeille asioille, hän puhuu leppoistamisesta. Olen samaa mieltä heidän kanssaan. Kannattaa listata itselle tärkeät asiat ja luopua vähemmän tärkeistä sekä rajoittaa tietokone- ja kännykkäaikaa. Laitteet on hyvä sammuttaa ja päättää, milloin niitä käyttää. On hyvä edetä askel kerrallaan, pieniä muutoksia tekemällä, niin arjesta voi nauttia eri tavalla – ilman ainaista kiirettä.

a)      Miten kirjoittaja aloittaa kirjoitelmansa? Mitä aloitustapaa hän käyttää?

b)      Etsi tekstistä kaikki viittaukset aineistoon. Keihin kirjoittaja viittaa kirjoitelmassaan?

c)      Miten kirjoittaja on jäsennellyt kirjoitelmansa? Kirjoita jokaisen kappaleen kohdalle, mikä on sen päänäkökulma.

d)      Miten kirjoittaja lopettaa tekstinsä? Mitä lopetustapaa hän käyttää?

e)      Onko otsikko mielestäsi onnistunut? Keksi kirjoitelmalle vaihtoehtoisia otsikoita.